PATVIRTINTA

Klaipėdos miesto savivaldybės

tarybos 2012 m. d.

sprendimu Nr. T2-

**KLAIPĖDOS MIESTO SAVIVALDYBĖS GYVENTOJŲ APKLAUSOS ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Klaipėdos miesto savivaldybės gyventojų apklausos organizavimo tvarkos aprašo (toliau – Aprašas) tikslas – gerinti ryšius su visuomene, užtikrinti Savivaldybės gyventojų dalyvavimą tvarkant viešuosius savivaldybės reikalus, skatinti visuomenę dalyvauti priimant Klaipėdos miestui svarbius sprendimus ir plėtoti demokratinę vietos savivaldos raidą vadovaujantis Lietuvos Respublikos Konstitucijos nuostatomis ir atsižvelgiant į nustatytus vietos savivaldos principus.

2. Šis aprašas reglamentuoja viešųjų savivaldybės reikalų tvarkymo klausimais vykdomos savivaldybės gyventojų apklausos organizavimo tvarką, apklausos subjektus, dalyvius, apklausos būdus, apklausos komisijos įgaliojimus, rezultatų nustatymą ir naudojimą.

3. Vadovaujantis šiuo Aprašu apklausos objektais gali būti klausimai, kuriuos Savivaldybė sprendžia atlikdama savarankiškąsias ir sutartines funkcijas.

4. Apklausa organizuojama vadovaujantis Lietuvos Respublikos vietos savivaldos įstatymo, savivaldybės tarybos reglamento ir šio Aprašo nustatyta tvarka.

5. Apklausoje gali dalyvauti savivaldybės gyventojai, kurie turi teisę rinkti savivaldybės tarybą.

6. Dalyvavimas apklausoje yra laisvas (savanoriškas) ir grindžiamas visuotine, lygia teise tiesiogiai ir asmeniškai pareikšti nuomonę.

**II. APKLAUSOS ORGANIZAVIMAS**

7. Apklausos paskelbimo iniciatyvos teisė priklauso savivaldybės gyventojams ir savivaldybės tarybai.

8. Gyventojai apklausos paskelbimo iniciatyvos teisę įgyvendina Lietuvos Respublikos vietos savivaldos įstatymo nustatyta tvarka.

9. Taryba apklausos paskelbimo iniciatyvos teisę įgyvendina savivaldybės tarybos reglamento nustatyta tvarka.

10. Gyventojų apklausą organizuoja savivaldybės meras.

11. Gyventojų apklausą vykdo savivaldybės tarybos sprendimu sudaryta apklausos komisija.

12. Tarybos sprendimas paskelbti apklausą turi būti paskelbtas vietinėje spaudoje ir savivaldybės interneto tinklalapyje.

13. Apklausos komisija:

13.1. atlieka būtinus pasirengimo apklausai darbus;

13.2. parengia gyventojų apklausos lapus;

13.3. surašo ir pasirašo gyventojų apklausos protokolus;

13.4. kontroliuoja ir koordinuoja apklausos vykdymą;

13.5. ne vėliau kaip per 5 darbo dienas po apklausos pabaigos pateikia savivaldybės merui apklausos rezultatus ir paskelbia juos per vietines visuomenės informavimo priemones;

13.6. priima sprendimus kitais apklausos vykdymo klausimais.

14. Teikiami apklausai klausimai turi būti suformuluoti aiškiai, klausimai negali būti dviprasmiški.

**III. APKLAUSOS BŪDAI IR APKLAUSOS AGITACIJA**

15. Apklausa vykdoma vienu iš Lietuvos Respublikos vietos savivaldos įstatyme nustatytų būdų.

16. Tiesioginis gyventojų nuomonės įrašymas apklausos dalyvių lapuose gali būti vykdomas paprasta rašytine arba elektronine forma. Gyventojų nuomonės įrašymas apklausos dalyvių lapuose paprasta rašytine forma vykdomas savivaldybės tarybos sprendimu nustatytose vietose. Gyventojų nuomonės įrašymas apklausos dalyvių lapuose elektronine forma vykdomas savivaldybės interneto tinklalapyje.

17. Pareiškiant gyventojų nuomonę sueigoje balsuojant, balsavimo rezultatai įrašomi protokole, kurį surašo ir pasirašo apklausos komisijos nariai.

18. Atrankinės apklausos metu apklausiami gyventojai turi būti parenkami taip, kad kiekvienas, kuris galėtų būti apklausiamas, turėtų vienodas galimybes patekti tarp apklausiamųjų.

19. Apklausos agitacija gali būti įvairių formų ir būdų, kurie nepažeidžia Lietuvos Respublikos Konstituciją, įstatymus ir kitus teisės aktus.

20. Iniciatyvinės grupės nariai, seniūnaičiai ir kiti asmenys gali agituoti gyventojus dalyvauti apklausoje, tačiau negali turėti įtakos laisvam gyventojų apsisprendimui.

21. Apklausos agitacijos kampanijoje negali dalyvauti apklausos komisijos nariai.

22. Apklausa laikoma įvykusia, jeigu savo nuomonę pateiktu (pateiktais) klausimu (klausimais) pareiškė ne mažiau kaip 25 procentai apklausos teritorijos gyventojų, turinčių teisę dalyvauti apklausoje. Šis reikalavimas netaikomas atrankinei apklausai.

**IV. BAIGIAMOSIOS NUOSTATOS**

23. Apklausos rezultatai naudojami Lietuvos Respublikos vietos savivaldos įstatymo nustatyta tvarka.

24. Apklausos rezultatai turi būti svarstomi tarybos posėdyje reglamento nustatyta tvarka ir į juos gali būti atsižvelgiama priimant sprendimą dėl apklausai pateikto (pateiktų) klausimo (klausimų).

\_\_\_\_\_\_\_\_\_\_\_\_\_\_\_\_\_\_\_\_